《乌夜啼》
元代·宋无

露华洗天天堕水，烛光烧云半空紫。西施夜醉芙蓉洲，金丝玉空咽清秋。

鼙鼓鞭月行春雷，洞房花梦酣不回。宫中夜夜啼栖乌，美人日日歌吴歈。

吴王国破歌声绝，鬼火青荧生碧血。千年坏冢耕狐兔，乌衔纸钱挂枯树。

髑髅无语满眼泥，曾见吴王歌舞时。乌夜啼，啼为谁。

身前欢乐身后悲，空留瑟怨传相思。乌夜啼，啼别离。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。